## Pravilnik o izboru osiguravajućeg društva i postupku zatvaranja osobnog računa

### NN 126/2007 (10.12.2007.), Pravilnik o izboru osiguravajućeg društva i postupku zatvaranja osobnog računa

# SREDIŠNJI REGISTAR OSIGURANIKA

**3621**

Na temelju članka 50. stavka 5. i članka 51. stavka 4. Zakona o mirovinskim
osiguravajućim društvima i isplati mirovina na temelju individualne
kapitalizirane štednje (»Narodne novine« br. 106/99, 63/00 i 107/07), Upravno
vijeće Središnjeg registra osiguranika na svojoj 68. sjednici, uz suglasnost
Hrvatske agencije za nadzor financijskih usluga, donijelo je

## PRAVILNIK

### O IZBORU OSIGURAVAJUĆEG DRUŠTVA I POSTUPKU ZATVARANJA OSOBNOG RAČUNA

I. OPĆE ODREDBE

Članak 1.

Ovim se Pravilnikom propisuje oblik i sadržaj prijave o izboru osiguravajućeg
društva, postupak i rokovi izvješćivanja izabranog osiguravajućeg društva,
postupak zatvaranja osobnog računa radi prijenosa ukupnog iznosa kapitaliziranih
sredstava u izabrano osiguravajuće društvo, sadržaj naloga koji izdaje Središnji
registar osiguranika obveznom mirovinskom društvu i sadržaj doznake sredstava
izabranom osiguravajućem društvu.

II. IZBOR/PROMJENA OSIGURAVAJUĆEG DRUŠTVA

Članak 2.

Član obveznog mirovinskog fonda (u daljnjem tekstu: član fonda) izbor
osiguravajućeg društva obavlja osobno, prijavom Središnjem registru osiguranika
(u daljnjem tekstu: REGOS).
Prijava se obavlja putem obrasca R-POD – »Prijava o izboru osiguravajućeg
društva« (u daljnjem tekstu: obrazac R-POD) koji je sastavni dio ovog
Pravilnika.

Članak 3.

Član fonda može u istom danu izabrati samo jedno osiguravajuće društvo.
Promjenu izbora osiguravajućeg društva član fonda može obaviti najranije prvi
radni dan nakon prethodnog izbora/promjene osiguravajućeg društva, a u roku do
15 dana od dana prvog izbora.

III. IZVJEŠĆIVANJE

Članak 4.

Obrazac R-POD ispisuje se u tri istovjetna primjerka na prijav­nom mjestu REGOS-a.
Svaki ispisani primjerak obrasca R-POD potpisuje član fonda i ovjerava REGOS
nakon čega počinje teći rok iz članka 50. stavka 2. Zakona o mirovinskim
osiguravajućim društvima i isplati mirovina na temelju individualne
kapitalizirane štednje.
Jedan potpisani i ovjereni primjerak obrasca R-POD uručuje se članu fonda, drugi
primjerak ostaje u REGOS-u, a treći primjerak dostavlja se izabranom
osiguravajućem društvu u roku od 30 dana nakon što je izbor osiguravajućeg
društva postao konačan sukladno članku 50. stavku 3. Zakona o mirovinskim
osiguravajućim društvima i isplati mirovina na temelju individualne
kapitalizirane štednje.

IV. ZATVARANJE OSOBNOG RAČUNA

Članak 5.

Postupak zatvaranja osobnog računa člana fonda REGOS pokreće prvi radni dan
nakon što je izbor osiguravajućeg društva postao konačan izdavanjem naloga za
doznaku obveznom mirovinskom društvu koje upravlja obveznim mirovinskim fondom u
kojem je osobni račun koji se zatvara.
Nalog iz stavka 1. ovog članka sadrži matične podatke člana fonda čiji se račun
zatvara, broj osobnog računa koji se zatvara, razlog zatvaranja i datum
pokretanja postupka zatvaranja.
REGOS izračunava iznos sredstava za prijenos izabranom osiguravajućem društva na
način da ukupan broj obračunskih jedinica na osobnom računu člana fonda čiji se
osobni račun zatvara množi s vrijednošću obračunske jedinice na dan pokretanja
postupka zatvaranja osobnog računa.
Podatak o izračunatom iznosu iz stavka 3. ovog članka REGOS dostavlja obveznom
mirovinskom društvu prvi radni dan nakon izračuna.

Članak 6.

Po primitku doznake iz članka 51. stavka 2. Zakona o mirovinskim osiguravajućim
društvima i isplati mirovina na temelju individualne kapitalizirane štednje,
REGOS uplaćena sredstva prosljeđuje izabranom osiguravajućem društvu.
Doznaka koju REGOS prosljeđuje izabranom osiguravajućem društvu sadrži broj
računa osiguravajućeg društva, poziv na broj odobrenja u kojem je sadržan
jedinstveni identifikacijski podatak budućeg korisnika mirovine prema propisima
koji reguliraju to područje, pripadni iznos sredstava koja se doznačuju za
budućeg korisnika mirovine, svrhu doznake te mjesto i datum doznake.

V. ZAVRŠNE ODREDBE

Članak 7.

Ovaj Pravilnik stupa na snagu osmog dana od dana objave u »Narodnim novinama«.

Broj: 353-07-39508/001
Zagreb, 3. prosinca 2007.

Predsjednica
Upravnog vijeća
**Vera Babić**, v. r.

 ![](dodatni/378757.gif)

Pravilnik, NN 126/2007-3621
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)